Shamsul Iskandar Mohd Akin

Yang Berbahagia Datuk Seri **Shamsul Iskandar @ Yusre bin** Haji **Mohd Akin** (Jawi: شمس الإسكندر @ يسري بن محمد عقين; lahir 29 Disember 1974) adalah ahli politik Malaysia berketurunan Melayu. Beliau berkhidmat sebagai bekas Setiausaha Politik Kanan kepada Perdana Menteri Malaysia ke-10. Di peringkat parti beliau adalah Pengerusi Biro Antarabangsa Parti Keadilan Rakyat. 

Beliau sebelum ini pernah menjawat jawatan eksekutif iaitu Timbalan Menteri Industri Utama dari tahun 2018 hingga 2020 dan mantan Ahli Parlimen  selama 2 penggal (2013-2022).

Dalam PKR beliau mempunyai banyak pengalaman memegang jawatan di peringkat parti iaitu Ketua Penerangan PKR (2018-2022), Ketua PKR Cabang Jasin, Pengerusi PKR Melaka, Naib Presiden PKR dan Ketua Angkatan Muda Keadilan Pusat.

## Latar belakang
Beliau dilahirkan di Hospital Melaka pada 29 Disember 1974. Ayahanda Hj. Mohd Akin bin Ayim (meninggal dunia pada 6 Ogos 2007) dan bonda Hjh. Halimah binti Hj. Kidam (meninggal dunia pada 14 Jun 1989. Beliau mempunyai 5 orang adik beradik. 

Beliau bersekolah rendah di Sekolah Kebangsaan Kesang Tua, Jasin dan mendapat pendidikan menengah di Sekolah Menengah Kebangsaan Agama Sultan Muhammad, Batu Berendam, Melaka sebelum melanjutkan pelajaran di Kolej Islam Sultan Alam Shah, Klang. Beliau adalah seorang berkelulusan undang-undang dari Universiti Islam Antarabangsa Malaysia (UIAM).

Beliau merupakan seorang Pengakap Raja.

Beliau mendirikan rumahtangga pada tahun 2003 dan mempunyai 3 orang anak, seorang perempuan dan dua lelaki.

## Kerjaya politik
Pada tahun 2007, beliau menjadi Ketua Pemuda PKR selepas pemimpinnya Mohamad Ezam Mohd Nor, melepaskan jawatan pada 2006, dan beliau mengalahkan Hasmi Hashim pada pilihan raya 2007 untuk menggantikannya.

Pada pilihan raya 2004, beliau bertanding di kawasan Parlimen Tangga Batu yang baru diwujudkan di negeri asalnya, Melaka tetapi kalah kepada Idris Haron. Kemudian pada pilihan raya 2008, beliau bertanding dan kalah di kerusi Parlimen Dungun di Terengganu. Beliau akhirnya dipilih ke Parlimen pada pilihan raya 2013 untuk kerusi Bukit Katil, menewaskan lawan berat, Ketua Menteri Melaka, Mohd Ali Rustam. Dalam pilihan raya 2018, beliau berjaya mengekalkan Bukit Katilnya yang telah berubah menjadi Hang Tuah Jaya selepas penandaan semula 2018 tetapi kehilangan kerusi Rim Dewan Undangan Negeri Melaka.

Pada 2014, beliau dipilih sebagai naib presiden PKR, bersama Rafizi Ramli, Nurul Izzah Anwar dan Tian Chua. Beliau tidak mempertandingkan kepimpinan sayap pemuda PKR.

Pada 11 Disember 2013, Shamsul Iskandar didakwa bertanggungjawab dalam perhimpunan Pilihan Raya Malaysia 2013 atau "Blackout 505", perhimpunan yang diadakan di kawasan terhad di kompleks Masjid Ar-Rahman Universiti Malaya yang berlaku di 15 bandar raya di Malaysia. Selepas lima tahun dia dibebaskan pada 16 Mei 2018 dan semua tuduhan telah digugurkan atas alasan pendakwaan gagal membuktikan kes terhadap Shamsul di luar keraguan munasabah.

Berikutan dengan kemenangan Pakatan Harapan pada Pilihanraya Umum ke 14, beliau telah dilantik menjadi anggota Jemaah Menteri sebagai Timbalan Menteri Industri Utama di bawah kerajaan baharu dipimpin oleh, Tun Dr Mahathir Mohamad. 

Di peringkat antarabangsa, Shamsul Iskandar juga merupakan ahli Lembaga Rangkaian Parlimen di Bank Dunia & Tabung Kewangan Antarabangsa.

## Keputusan Pilihan Raya

## Anugerah
*  :
**  Darjah Gemilang Seri Melaka (DGSM) – **Datuk Seri** (2018)

## Rujukan

## Pautan luar
* Blog
*